Cartoon News Hindi कार्टून न्यूज़ हिन्दी-कार्टून जगत के समाचार हिन्दी में: May 2011
कार्टून उत्सव में हुआ कार्टूनिस्टों का सम्मानराजधानी स्थित हिन्दी भवन में कार्टून वॉच पत्रिका द्वारा आयोजित कार्टून उत्सव में पूर्व राष्ट्रपति डॉ. एपीजे अब्दुल कलाम ने कार्टूनिस्ट काक, अजीत नैनन, बीवी पांडुरंगा राव, जगजीत राणा, हुसैन ज़ामिन और सुधीरनाथ (विशेष रूप से कार्टून कला के प्रचार-प्रसार के लिए) सम्मानित किया। इस अवसर पर अनेक कार्टूनिस्ट और कार्टून प्रेमी उपस्थित थे।
कार्टूनिस्ट चन्दर के अनुसार डॉ. कलाम बचपन में मिसाइल का कार्टून बनाते थे। इस आशय का एक कार्टून उन्होंने ‘कार्टूनिस्ट कलाम’ को भैंट किया। भैंट किए एक अन्य कार्टून में अखबार के पहले पन्ने पर कार्टून छपने के पक्षधर डॉ. कलाम के समर्थन के साथ ‘कार्टून पन्ना’ छापने की बात कही गयी है
पत्रिका की ओर से हर साल किया जाने वाला यह सम्मान कार्यक्रम पहली बार दिल्ली में आयोजित किया गया।
• मन्जू गोपालन • फ़ोटो: वरुण, चन्दर डॉ. कलाम का सम्बोधन
बीवी पाण्डुरंगाराव
परेशनाथ, चन्दर और बीवी पाण्डुरंगाराव
मन्जू गोपालन, प्रताप अनम, चन्दर, ..., असीम,...
वरुण, विशाल
त्र्यम्बक शर्मा, डॉ. कलाम, चन्दर और कुलदीप श्रीवास्तव
चन्दर द्वारा ‘कार्टूनिस्ट कलाम’ को भैंट किये गये कार्टूनों की रसीद
........................................................................... पूर्व राष्ट्रपति डॉ. अब्दुल कलाम ने बनाया कार्टून
कार्टून बनाते कार्टूनिस्ट कलाम
मिसाइल मैन के रूप में विख्यात पूर्व राष्ट्रपति डॉ. ए.पी.जे. अब्दुल कलाम ने लोगों को कार्टून बनाकर हैरत में डाल दिया। 29 अप्रैल की शाम नयी दिल्ली के हिन्दी भवन में कार्टून वॉच पत्रिका द्वारा आयोजित ‘कार्टून उत्सव’ का शुभारंभ उन्होंने अपने हाथों से कार्टून बनाकर किया। डॉ. कलाम ने एक मुस्कुराता हुआ चेहरा बनाया क्योंकि उनका मानना है कि कार्टूनिस्ट लोगों के चेहरे पर मुस्कुराहट बिखेरते हैं। इस अवसर पर डॉ. कलाम ने पांच कार्टूनिस्टों को कार्टून वॉच के ‘लाइफ टाइम अचीवमेंट अवार्ड’ से सम्मनित किया। उन्होंने टाइम्स ऑफ इंडिया के श्री अजीत नैनन, नवभारत टाइम्स के पूर्व कार्टूनिस्ट श्री काक, मधु मुस्कान पत्रिका के नन्हा जासूस ‘बबलू’ के रचयिता श्री हुसैन जामिन, बंगलुरु के श्री बी.बी. पांडुरंग राव और दैनिक जागरण के कार्टूनिस्ट श्री जगजीत राणा को शाल, श्रीफल और स्मृति चिह्न प्रदान कर सम्मानित किया। कार्टून विधा को बढ़ावा देने का उल्लेखनीय कार्य करने के लिए केरल के कार्टूनिस्ट सुधीरनाथ का भी सम्मान किया गया।
इस अवसर पर अपने उद्बोधन में श्री कलाम ने कार्टून वॉच परिवार को इस आयोजन के लिए बधाई दी। उन्होंने अपने मित्र कार्टूनिस्ट आर.के. लक्ष्मण के संस्मरण सुनाए। उन्होंने कार्टून वॉच में प्रकाशित उनके स्वयं के कार्टून को दिखाते हुए उसका विश्लेषण भी किया। डॉ. कलाम ने कार्टून विधा को भ्रष्ट्राचार मुक्त विधा कहा और कहा कि कार्टून बहुत सुखद अनुभूति प्रदान करता है। उन्होंने कहा कि जब वे बहुत तनाव में होते हैं तब कार्टून ही उन्हें तनावमुक्त करते हैं। डॉ. कलाम ने कार्टून वॉच के माध्यम से ‘मिशन फॉर कार्टूनिस्ट’ का सुझाव दिया। उन्होंने कहा कि इस विधा का उपयोग देशहित और देश निर्माण में किया जा सकता है। उन्होंने कार्टूनिस्टों को सुझाव दिया कि वे लोगों को प्रेरित करने के लिए ‘क्या दे सकते है’ पर कार्टून बनाए ना कि ‘हम क्या ले सकते हैं’ पर।
उन्होंने गांधी जयंती पर बने एक कार्टून का भी जिक्र किया जिसमें दर्द के साथ-साथ सकारात्मकता भी थी। इस अवसर पर कार्टून वॉच के संपादक त्र्यम्बक शर्मा ने बताया कि विगत 15 वर्षों में कार्टून वॉच पत्रिका ने नित नये सोपान गढ़े हैं। उन्होंने पावर पॉइंट प्रेजेटेशन के माध्यम से इसकी जानकारी दी। उन्होंने बताया कि डॉ. कलाम कार्टून विधा को ना सिर्फ पसंद करते हैं अपितु देश के विकास में इसकी उल्लेखनीय भूमिका भी मानते हैं। इस अवसर पर कार्टून वॉच के विशेष अंक का विमोचन भी डॉ. कलाम ने किया।
इस अवसर पर विशिष्ट अतिथि से रूप में उपस्थित हरिभूमि समाचार पत्र के प्रबंध संपादक श्री हिमांशु द्विवेदी ने कहा कि आज जहां कोई भी क्षेत्र, प्रत्यक्ष व अप्रत्यक्ष रूप में भ्रष्टाचार से अछूता नहीं रहा है। ऐसे में कार्टूनिस्ट ही ऐसे व्यक्ति हैं जो निष्पक्ष रूप से, सटीक व रोचक तरीके से, विभिन्न विषयवस्तु को सामने लाते हैं। ऐसे ईमानदार लोगों को सम्मानित करने से सम्मान की प्रतिष्ठा और अधिक बढ़ जाती है। अखबारों में जहां कार्टूनों को थोड़ा सा ही स्थान प्राप्त होता है वहीं इससे संबंधित संपूर्ण पत्रिका प्रकाशित करना अपने में एक बहुत बड़ी बात है।
कार्टून वॉच के प्रधान संपादक पं. मृत्युंजय शर्मा ने कार्टून वॉच द्वारा दिये गए पिछले सम्मानों पर प्रकाश डालते हुए कहा कि इससे पहले श्री आर.के. लक्ष्मण, श्री सुधीर तैलंग, श्री आबिद सुरती, श्री प्राण, श्री राजेन्द्र धोड़पकर, श्री एच.एम. सदून, श्री सुरेश सावंत और श्याम जगोता को ‘लाइफ टाइम अचीवमेंट अवार्ड’ से नवाज़ा जा चुका है। उन्होंने बताया कि कार्टून वॉच ने 2008 में लंदन के नेहरू सेंटर में 10 दिवसीय कार्टून प्रदर्शनी का भी आयोजन किया था। जिसको लंदन में सर्वत्र सराहा गया। उन्होंने कहाबताया कि रायपुर में देश का पहला ‘कार्टून म्यूज़ियम’ भी बनाने की योजना है।
कार्टूनिस्ट श्री अजीत नैनन, श्री काक, श्री हुसैन ज़ामिन, श्री पांडुरंग राव, श्री जगजीत राणा और सुधीरनाथ ने भी उपस्थित लोगों को संबोधित किया। कार्यक्रम का संचालन सुश्री हनी कुकरेजा ने किया। इस अवसर पर कार्टूनिस्ट चन्दर, श्याम जगोता, अंजना शास्त्री, हरविंदर मंकड़, शालिग्राम शास्त्री, आरती शर्मा, मेहुल शर्मा, गौरव त्रिपाठी, मनमौजी आदि उपस्थित थे।
सौजन्य: हिन्दियन एक्सप्रेस ((समाचार व फ़ोटो)/दिल्ली- विशेष प्रतिनिधि
cartoon utsav,
hindi bhawan,